[image: image1.png]




	


S 71-05

[image: image1.png]
Til:

Universitetsstyret


Møtedato:

24.11.05

Arkivref.:

200506859-10/RBJ/333

Etablering av nytt studieprogram - bachelor i luftfartsfag

Innledning

Universitetet i Tromsø har de siste tre år arbeidet sammen med Norwegian Aviation College AS (NAC) for å få etablert en treårig bachelorutdanning i luftfartsfag. Målet har vært å få på plass en utdanning som tilfredsstiller kravene til et akademisk studium på universitetsnivå, slik at studiet kan finansieres gjennom statlige bevilgninger på lik linje med øvrige statlige høgskole- og universitetsutdanninger. 

Universitetsstyret må i denne saken vurdere etablering av et treårig bachelorprogram i luftfartsfag. Etablering av dette nye studieprogrammet reiser imidlertid en rekke problemstillinger både av faglig, økonomisk og juridisk/administrativ art, som trenger en nærmere avklaring. 

Godkjenning av bachelorprogrammet må legges fram for universitetsstyret nå, dersom studiet skal lyses ut gjennom Samordna Opptak (SO). Fristen for innmelding av studium til SO er 1.12.05.

Norwegian Aviation College (NAC)

Norwegian Aviation College (NAC) ble etablert på Bardufoss i 1992. SAS Flight Academy har lagt inn store ressurser for å utvikle skolen og har gitt betydelig støtte til skolen så vel som til enkeltelever. NAC eies i dag av SAS (60%), Norsk Luftfartshøyskole
 (29%), Troms Fylkes Dampskipsselskap (4%) og øvrige aksjonærer (6%). 

Samarbeid mellom Universitetet i Tromsø og NAC

Samarbeidet med flyskolen kom opprinnelig i gang som følge av at NAC ikke fikk godkjent søknad om akkreditering som privat høgskole. NAC forsøkte å rette opp de påpekte manglene ved å innhente faglig kompetanse og bistand fra Universitetet. Dette samarbeidet utviklet seg etterhvert til å bli et samarbeid om å opprette et treårig studieprogram, der den eksisterende flygerutdanninga skulle bli en integrert del. 

NAC har de senere år hatt problemer med finansieringen av virksomheten. SAS har avviklet den finansielle støtten til NAC. Dersom ikke det økonomiske fundamentet blir sikret, har NACs styre vedtatt en styrt avvikling av virksomheten. NAC har håp om å sikre dagens drift ved at Universitetet i Tromsø oppretter et studieprogram i luftfartsfag, slik at dette studieprogrammet blir finansiert gjennom midler over statsbudsjettet. Stortinget har i år bevilget 9 mill. kroner til videre drift av NAC.

Orienteringer og tidligere behandling i universitetsstyret

Universitetsstyret har ved ulike anledninger blitt orientert om Universitetets samarbeid med NAC, senest i styremøte den 22.06.05 i sak S 47-05 Status for etablering av luftfartsfag som del av fagtilbudet ved Universitetet i Tromsø (vedlegg 1). 

Styret gjorde slikt enstemmig vedtak:

1. Universitetsstyret tar orienteringen til etterretning og ser Stortingets vedtak som et viktig skritt i retning av å etablere luftfartsfag i et samarbeid mellom Norwegian Aviation College og Universitetet i Tromsø.

2. Det matematisk-naturvitenskapelige fakultet bes arbeide videre med saken i henhold til spesifikasjonen gitt i punktene ovenfor.

Arbeidet ved Det matematisk-naturvitenskapelige fakultet

Det matematisk-naturvitenskapelige fakultet har arbeidet med denne saken gjennom tre ulike grupper: styringsgruppe, prosjektgruppe og studieplangruppe. Universitetsledelsen ved rektor og prorektor er medlemmer av henholdsvis styringsgruppa og prosjektgruppa. Studieplangruppa har utarbeidet det foreliggende forslag til studieplan for et treårig studieprogram i luftfartsfag. Prosjektgruppa arbeider med problemstillinger vedrørende det framtidige og formaliserte samarbeidet mellom Universitetet og NAC. Dette arbeidet er ikke ferdigstilt.

Fakultetsstyret ved Det matematisk-naturvitenskapelige fakultet gjorde følgende vedtak den 7.11.2005 i sak MNF-S 85-05 (vedlegg 2): 

1. Fakultetsstyret ved Det matematisk-naturvitenskapelige fakultet anbefaler godkjent den  vedlagte studieplanen for Bachelorutdanning i luftfartsfag med de innspill som kom i møtet.

2. Fakultetsstyret ved Det matematisk-naturvitenskapelige fakultet  anser det som uaktuelt å ta ansvar for, og å starte opp Bachelorutdanning i luftfartsfag uten at den er fullfinansiert.

Avslag på søknader om å få status som privat høgskole

NAC har tre ganger søkt Norgesnettrådet/Nasjonalt organ for kvalitet i utdanningen (NOKUT) om eksamensrett etter privathøgskoleloven. Disse søknadene ble underkjent. Det ble konkludert med at utdanninga ikke var på universitet-/høgskolenivå. Merknadene gikk spesielt på følgende punkter (sitat): 


· Det faglige nivået på studietilbudet: den teoretiske delen av studietilbudet mangler en teoretisk forståelse som et universitets- og høgskolestudium forutsetter. Pensumlitteraturen var heller ikke tilfredsstillende for et studium på høgskolenivå.  

· Kompetansen hos undervisningspersonalet: personalet mangler den kompetansen som kreves for et studium på høgskolenivå, ikke minst med tanke på at undervisningen på dette nivået skal være forskningsbasert. 

Kjøp av undervisningstjenester 

Universitetet i Tromsø har ikke kompetanse på feltet flyteori og praktisk flygning. For å realisere dette studieprogrammet må Universitetet kjøpe undervisningstjenester av en ekstern partner. Universitetet i Tromsø har i arbeidet med å opprette et studieprogram i luftfartsfag hatt et nært samarbeid med NAC. Universitetet kan imidlertid ikke inngå avtale om kjøp av undervisningstjenester fra NAC. Kjøp av tjenester er underlagt lov om offentlige anskaffelser, og må ut på anbud. Dette betyr at andre flyskoler enn NAC kan melde sin interesse og eventuelt få tilslag på tjenesten. I fortsettelsen vil vi derfor omtale ekstern samarbeidspartner som flyskolen.  

Kvalitetssikringsprosedyrer

Universitetet i Tromsø har fastsatt prosedyrer for kvalitetssikring av studietilbud og studieplaner. Utdannings- og forskningsdepartementets forskrift om akkreditering, evaluering og godkjenning, samt NOKUTs søkerhåndbok og forskrift om standarder og kriterier er lagt til grunn for de interne retningslinjene (vedlegg 3 og 6). Det matematisk-naturvitenskapelige fakultet ble i forrige styresak bedt om å legge dette til grunn ved utarbeidelse av studieplanen. 
Ved søknad om godkjenning/oppretting av nytt studieprogram skal fakultetene, i tillegg til studieplanen med emnebeskrivelser, også gi annen relevant bakgrunnsinformasjon. Ved spesielt ressurskrevende studieprogram og studieprogram innenfor nye fagdisipliner, er det blant annet nødvendig å gi opplysninger om størrelse og stabilitet i fagmiljøet, samt de faglige og pedagogiske kvalifikasjonene til ansatte i undervisnings- og forskningsstillinger. 

NOKUTs kriterier og standarder omfatter også desentralisert virksomhet. Departementet forutsetter at studietilbud underlegges samme vurdering selv om utdanningen tilbys andre steder enn ved hovedsetet. 

Studieplanen er vurdert i henhold til gjeldende retningslinjer for godkjenning av studieprogram og emner, universitets- og høyskoleloven, universitetets egne forskrifter for opptak og eksamen, samt studieforskriften og direktøren vil nedenfor kommentere noen forhold i den foreliggende studieplanen.

Universitetsdirektøren viser ellers til kommentarene og vurderingene i styresak S 47-05 (vedlegg 1). I denne saken påpekte universitetsdirektøren at forhold rundt finansiering og organisering var uklare. Disse forholdene er ennå ikke avklart. 

Om studieprogrammet

Faglig innhold

Det treårige bachelorstudiet i luftfartsfag er tverrfaglig og har som formål å utdanne trafikkflygere. Studieprogrammet skal derfor gi en bred og grundig opplæring i operativ flyging. Fullført bachelorprogram i luftfartsfag vil også gi grunnlag for å inneha andre stillinger i luftfartsrelaterte organisasjoner. Den teoretiske delen av studiet utgjør 120 studiepoeng, mens den operative trafikkflyger​undervisningen utgjør 60 studiepoeng. Til sammen utgjør studiet 180 studiepoeng. I studieplanen framgår det at 60 studiepoeng eller ett års studium skal bestå av universitetsemner som examen philosophicum, matematikk, fysikk, samfunns- og bedriftsøkonomi, logistikkledelse, organisasjon, ledelse og psykologi. De resterende to årene består av flyteori og praktisk flygetrening.

Opptakskapasitet, opptakskrav og organisering av studentopptaket

Det tas sikte på et årlig opptak av 24 studenter. Ved full drift vil det være 72 studenter inne i programmet. 

I forslag til studieplan redegjøres det for opptaksgrunnlaget og mulige opptaksprosedyrer. Opptakskrevet skal være generell studiekompetanse med krav om fordypning i matematikk (2MX) og fysikk (2FY). Det stilles krav om at søkeren må være mellom 20 og 30 år. Søkeren må videre kunne legge fram helseattest for trafikkflygere. Ved utstedelse av luftfartssertifikat kreves bekreftelse på god vandel ved original politiattest. I opptaksprosessen må søker gjennomgå ulike psykologiske og psykomotoriske tester, samt gjennom intervjuer. Fakultetet foreslår at både en flyskole og Forsvarets seleksjonssenter skal utføre deler av opptaksarbeidet. 

Det er pr. i dag ikke avklart om det i eksisterende lovverk finnes hjemmelsgrunnlag for å organisere og gjennomføre studentopptak slik Det matematisk-naturvitenskapelige fakultet foreslår. Innenfor dagens lovverk er det ikke hjemmel for å stille krav om verken helse- eller politiattest, samt stille krav om alder. Hjemmelsgrunnlaget må drøftes med Utdannings- og forskningsdepartementet. 

Bachelorstudiet i luftfartsfag er en grunnutdanning og det er dermed departementet som fastsetter opptakskrav og rangeringsregler for studiet, jf. universitets- og høyskoleloven §§ 3-6 nr. 5 og 3-7 nr. 2 og forskrift om opptak til universitet og høyskoler. Universitetet i Tromsø har i brev datert 14.11.05 (vedlegg 5) søkt Utdannings- og forskningsdepartementet om adgang til å stille spesielle opptakskrav, samt tillatelse til å rangere søkerne på grunnlag av konkurransepoeng, slik disse beregnes i departementets rangerings- og opptaksforskrift og på grunnlag av opptaksprøvene. 

Evaluering og eksamen

Det matematisk-naturvitenskapelige fakultet opplyser at for de spesielle teoretiske og praktiske emner knyttet til flyging/luftfart, vil det være et eget system for evaluering og eksamen. Eksamen i disse emnene skal administreres av Luftfartstilsynet. Luftfartstilsynet skal også forestå sensur. Eksamenene er felleseuropeiske (JAA - Joint Aviation Authority) og vil være underlagt Luftfartstilsynets eksamensreglement. Når studenten har bestått alle delemnene, skal Universitetet informeres om dette og resultatene legges inn i eksamensprotokollen. Etter endt studium vil studenten få karakterutskrift fra Luftfartstilsynet, mens Universitetet utsteder vitnemål basert på beståtte emner.

Ved fullført studieprogram i luftfartsfag, vil studentene få anledning til å ta oppflygningssertifikat i regi av Luftfartstilsynet. Kostnadene ved oppflygningen er planlagt dekket av den enkelte student.

Universitetet er underlagt universitet- og høyskolelovens bestemmelser om eksamen og sensur, samt klageadgang. I tillegg har vi en egen eksamensforskrift som bygger på samme lov. Luftfartstilsynet er ikke en utdanningsinstitusjon, og eksamener gitt av Luftfartstilsynet kan dermed ikke inngå som en del av vitnemålsgrunnlaget for et bachelorvitnemål utstedt av Universitetet i Tromsø. Denne problemstillingen må også avklares med departementet.

Flysertifikatet ser i følge forslag til studieplan ikke ut til å være en del av eksamensordingen innenfor bachelorgraden. Dette åpner for muligheten for egenbetaling. Et annet spørsmål er om universitetet likevel bør bære kostnadene siden det synes meningsløst å ta en flygerutdanning uten å oppnå retten til å føre et fly. 

Pensumlitteratur 

Pensum innenfor flyteori er knyttet til JAR-FCL, som står for (Joint Aviation Regulation – Flight Crew Licensing). En av grunnene til at flygerutdanningen ved NAC ble underkjent av Norgesnettrådet/NOKUT var at det faglige nivået, herunder pensumlitteraturen, ikke var tilfredsstillende for et studium på høgskolenivå. Pensumlitteraturen, i henhold til JAR-FCL-standarden, er i hovedsak den samme i dag som da studiet sist ble vurdert. 

Undervisningspersonalets og sensorenes kvalifikasjoner

NOKUT har i sin søkerhåndbok gjort rede for krav til undervisningspersonalets kvalifikasjoner. Faglige og pedagogiske kvalifikasjoner vurderes etter de kriterier som til enhver tid er gjeldende for tilsetting og opprykk i vitenskapelige stillinger. Undervisningspersonalet ved flyskoler har pr. i dag vanligvis ikke denne kompetansen. Dette forholdet utgjør et betydelig problem. I NOKUTs håndbok står følgende: ”På nye fagområder der vitenskapelig fagkompetanse er svakt utviklet, må det framlegges en kompetanseutviklingsplan”. Dette betyr at Universitetet må beskrive og vurdere hvordan institusjonen skal skaffe den nødvendige tilleggskompetansen, samt hvordan denne kompetansen skal opprettholdes og videreutvikles. Det heter videre at undervisningen i hovedsak bør dekkes av fast tilsatte og at minst 20 % av fagmiljøet bør ha førstestillingskompetanse. Med bakgrunn i disse retningslinjene bør Universitetet utarbeide en kompetanseutviklingsplan for undervisningspersonalet som er knyttet til flyskolen.

Studieterminer, studiefinansiering og undervisningsomfang 

I studieplanen redegjøres det for at studieprogrammet ikke vil følge de samme undervisningsterminene som ordinære universitetsstudium. Det vil bl.a. være obligatorisk undervisning i alle sommermånedene. Videre vil studiet ikke være lagt opp med faste ferier. Begrunnelsen for dette ønsket er behovet for intensiv flytrening i den lyse årstiden. Universitets- og høyskoleloven slår fast at studieåret normalt er på 10 måneder. Studentene som tas opp til dette studieprogrammet vil sannsynligvis være innstilt på et intensivt studieopplegg. Imidlertid må studentenes rettigheter og plikter ivaretas på en god måte. Hovedproblemstillingen vil imidlertid være at det i utgangspunktet ikke gis studiefinansiering for mer enn 10 måneder pr. år gjennom Statens lånekasse. Innføring av f.eks en tretermins studieordning bør derfor drøftes nærmere.

Emnene innenfor flyteori har et meget stort undervisningsomfang i forhold til ordinære universitetsemner. Den store forskjellen mellom emner som skal ha omtrent lik arbeidsbelastning er uheldig. I Utdanningsmeldinga for 2003-2004 blir overdimensjonerte emner pekt på som et problem. Det ble understreket at det er viktig å normere arbeidsomfanget på hvert emne. Interne studentevalueringer viser at stor forskjell på arbeidsbelastning fra emne til emne er noe studentene er kritiske til. 

Finansiering og foreløpig budsjettoverslag

I revidert nasjonalbudsjett sikret et flertall i utdannings- og forskningskomiteen 4,5 millioner som tilskudd til flyskolen i 2005. Det er videre lagt inn samme beløp til flyskolen i statsbudsjettet for 2006. Det er nå klart at det ikke er satt av midler i statsbudsjettet til oppstart av bachelorstudium i luftfartsfag ved Universitetet i Tromsø neste år. Universitetsdirektøren har tidligere gjort en foreløpig kostnadsberegning og laget en finansieringsplan for utdanningsprogrammet i oppbyggingsfasen og fram til full drift i 2008. 

Tabellen nedenfor er hentet fra brev av 02.05.2005 til Utdannings- og forskningsdepartementet. 

	Opptak
	12 studenter
	12 + opptak 24 studenter
	36 + opptak 24 studenter
	48 + opptak 24 studenter
	72 studenter

	KOSTNADER:
	 2005 
	2006
	2007


	2008

(full drift)
	2011            (full drift)

	Oppstartskostnader
	 1 000 000
	
	
	
	

	Seleksjonskostnader 
	500 000
	1 000 000
	1 000 000
	1 000 000
	1 000 000

	Totale kostnader undervisning  (60 studiepoeng) UiTø
	1 000 000
	2 000 000
	2 000 000
	2 000 000
	2 000 000

	Totale kostnader undervisning (120 studiepoeng) NAC
	2 000 000
	14 000 000
	20 000 000
	24 000 000
	24 000 000

	Sum totale kostnader
	4 500 000
	17 000 0000
	23 000 000
	27 000 000
	27 000 000

	
	
	
	
	
	

	FINANSIERING:
	
	
	
	
	

	Egeninnsats UiTø
	1 000 000
	2 000 000
	2 000 000
	2 000 000
	2 000 000

	Basisbevilgning UFD
	3 500 000
	15 000 000
	20 500 000
	23 000 000
	19 500 000

	Resultatmidler UFD 
	
	
	500 000
	2 000 000
	5 500 000

	Sum finansiering
	4 500 000
	17 000 000
	23 000 000
	27 000 0000
	27 000 0000


UNIVERSITETSDIREKTØRENS VURDERINGER OG KONKLUSJONER

Nasjonal utredning av trafikkflygerutdanning 

Om flygerutdanning bør være et statlig finansiert universitetsstudium er et viktig utdanningspolitisk og samfunnsøkonomisk spørsmål. Det er imidlertid et nasjonalt ansvar å finne løsning på dette. Universitetsdirektøren er kjent med at det er satt ned en interdepartemental gruppe, bestående av medlemmer fra Utdannings- og forskningsdepartementet, Forsvarsdepartementet og Samferdselsdepartementet, til å vurdere dette spørsmålet. Mandatet for utvalget som skal utrede framtidig trafikkflygerutdanning er som følger:
Utvalget skal vurdere rekrutteringsbehovene for trafikkflygerutdanning i Norge på kort og lang sikt. På bakgrunn av rekrutteringsbehovene skal utvalget videre vurdere ulike modeller for å dekke behovet samt kartlegge de ulike flygerutdanningsmiljøer. Utvalget skal redegjøre for kostnader ved ulike modeller, ansvarsfordeling og finansiering. Det må legges til grunn at man sikrer nødvendig kvalitet, men samtidig også styring med hensyn til statens kostnader. Mulighet for nordisk samarbeid og kjøp av studieplasser i utlandet skal også vurderes. Gruppen skal trekke inn relevante aktører slik som flyselskaper og flygerutdanningsmiljøer/ utdanningsinstitusjoner. 

Frist for avlevering av utredningen er april 2006. 

Risikovurdering

Universitetet kan ikke starte opp dette studieprogrammet før finansiering er sikret. Det er vanskelig å tenke seg at Universitetet alene skal kunne sikre driften av selve flygerutdanningen og teknisk flygemateriell kun gjennom interne omdisponeringer over Universitetets eget budsjett. Det vil tidligst foreligge en avklaring om finansiering ved revidert nasjonalbudsjett våren 2006. Det vil medføre betydelig økonomisk risiko å vedta etablering av bachelorprogram i luftfartsfag med oppstart studieåret 2006-2007 uten at fullfinansiering av studietilbudet er sikret. 

Dersom studieprogrammet blir opprettet, vil Universitetet i Tromsø, ved Staten, i all hovedsak finansiere flyskolen uten at universitetet er representert i flyskolens styrende organer. Dette er problematisk og må utredes nærmere.

Universitetet i Tromsø har i henhold til universitets- og høgskoleloven fullmakt til selv å opprette og nedlegge studieprogram. Dette betyr at universitetsstyret kan opprette dette studieprogrammet. Imidlertid tilsier universitetsdirektørens vurdering at det foreligger en betydelig risiko for at studieprogrammet, slik det i dag er planlagt, vil bli underkjent ved en reakkreditering. 

Forslag til 

vedtak:

1. Universitetsstyret tar universitetsdirektørens vurderinger og konklusjon til etterretning.

2. Et treårig bachelorprogram i luftfartsfag kan ikke opprettes før studiet er sikret fullfinansiering gjennom statlig bevilgning.

3. Universitetsstyret vil avvente det interdepartementale utvalgets innstilling, og universitetsdirektøren må deretter drøfte videre hjemmelsgrunnlag for oppretting av dette studieprogrammet med Utdannings- og forskningsdepartementet. 

Med bakgrunn i de kommende føringer gitt av departementet, bes Det matematisk-naturvitenskaplige fakultetet i samarbeid med universitetsdirektøren om å utrede de omtalte faglige, administrative og organisatoriske problemstillingene nærmere.

Tromsø, 17.11.2005

	Jan Larsen
	

	universitetsdirektør
	

	
	Eirik Liland

	
	forsknings- og studiedirektør


Saksbehandler: Rigmor Bjørkli, assisterende forsknings- og studiedirektør

Vedlegg:

1. Styresak S 47-05 Status for etablering av luftfartsfag som del av fagtilbudet ved Universitetet i Tromsø

2. Brev fra Det matematisk-naturvitenskapelige fakultet datert 8.11.05 vedlagt forslag til studieplan
3. Utdannings- og forskningsdepartementets Forskrift om akkreditering, evaluering, og godkjenning etter lov om universiteter og høyskoler
4. Brev fra Universitetet i Tromsø til Utdannings- og forskningsdepartementet datert 02.05.2005
5. Brev fra Universitetet til Utdannings- og forskningsdepartementet datert 14.11.05

6. NOKUTS søkerhåndbok (utdrag) om standarder og kriterier for akkreditering av bachelorstudier

� Norsk Luftfartshøyskole er en stiftelse som er opprettet av Troms fylkeskommune, SAS Flight Academy, Bardu og Målselv kommuner samt Målselv industribygg.

